Скупштина општине Врњачка Бања, на \_\_\_\_\_\_редовној седници одржаној дана \_\_\_\_\_\_\_\_\_\_.2020.године, на основу члана 95. – 98. Статута општине Врњачка Бања („Сл.лист општине Врњачка Бања“, број 12/19) и члана 137. став 2., а у вези са чланом 144. и 146. Пословника Скупштине општине Врњачка Бања („Сл.лист општине Врњачка Бања“, број 15/19), донела је

**ОДЛУКУ**

 **О НАЧИНУ, ПОСТУПКУ И ОРГАНИМА ЗАДУЖЕНИМ ЗА СПРОВОЂЕЊЕ ЈАВНИХ РАСПРАВА У ОПШТИНИ ВРЊАЧКА БАЊА**

1. **ОСНОВНЕ ОДРЕДБЕ**

**Предмет одлуке**

Члан 1.

Овом одлуком ближе се уређују начин, поступак организовања и органи задужени за спровођење јавних расправа у поступку доношења прописа и других oпштих аката, односно планских докумената из надлежности општине Врњачка Бања (у даљем тексту: Општина).

**Појам јавне расправе**

Члан 2.

Јавна расправа представља скуп различитих активности, предузетих у унапред предвиђеном временском оквиру, у циљу прибављања предлога и ставова грађана у поступку припреме одређеног акта или о нацрту неког акта.

Јавна расправа спроводи се о нацрту акта (статута, одлуке, плана и другог акта у припреми), ако овом одлуком није другачије предвиђено, а може се спровести и раније на предлог органа надлежног за припрему и утврђивање нацрта акта који је предмет јавне расправе.

Јавна расправа обавезно подразумева:

1. прибављање предлога, сугестија и мишљења грађана и осталих учесника у јавној расправи у писаној или електронској форми и
2. организовање најмање једног отвореног састанка представника надлежних органа Општине, односно јавних служби са заинтересованим грађанима, представницима удружења грађана и средстава јавног обавештавања (у даљем тексту: отворени састанак).

Орган надлежан за организовање јавне расправе је дужан да грађанима из свих делова Општине обезбеди учешће у јавној расправи.

Отворени састанак се организује у седишту Општине, а изузетно се може организовати и ван седишта, на предлог органа надлежног за припрему и утврђивање нацрта акта који је предмет јавне расправе.

О питањима која су од значаја за целу заједницу, јавна расправа се организује за целу територију Општине, а у случају да се јавна расправа спроводи о питању од интереса за грађане са дела територије или за одређену категорију грађана, јавна расправа се може организовати само за тај део, односно у оквиру те категорије грађана.

**Време трајања јавне расправе**

Члан 3.

Јавна расправа траје најмање 15 дана, а може трајати и краће, у изузетним случајевима, ако то захтева хитност разматрања предмета јавне расправе, што се ближе уређује самим актом о коме се спроводи јавна расправа.

Време трајања јавне расправе утврђује орган надлежан за њено огранизовање и спровођење.

**Објављивање отпочињања рада на припреми прописа**

Члан 4.

Орган Општине надлежан за припрему прописа дужан је да на интернет презентацији Општине и на други примерен начин обавести јавност да је отпочео рад на припреми прописа који доноси скупштина.

Обавештење из става 1. овог члана, објављује се у року од 5 дана од дана почетка израде тог прописа.

**Врсте јавних расправа**

Члан 5.

Јавна расправа може бити: обавезна јавна расправа и јавна расправа по захтеву, односно предлогу (у даљем тексту: факултативна јавна расправа).

Обавезна јавна расправа је јавна расправа која се обавезно спроводи у поступку припреме аката утврђених овом одлуком у складу са законом, односно Статутом.

Факултативна јавна расправа је јавна расправа која се може спровести у поступку доношења других општих аката из надлежности скупштине Општине, под условима и по поступку предвиђеном овом одлуком, у складу са Статутом.

1. **ОБАВЕЗНА ЈАВНА РАСПРАВА**

**Када се спроводи обавезна јавна расправа**

Члан 6.

Јавна расправа обавезно се организује и спроводи:

1. у поступку припреме Статута;
2. у поступку припреме буџетa Општине ( у делу планирања инвестиција);
3. у поступку припреме Плана развоја и докумената јавних политика Општине;
4. у поступку утврђивања стопа изворних прихода Општине;
5. у поступку припреме просторних и урбанистичких планова;
6. у поступку доношења одлуке о утврђивању или укидању месних заједница;
7. у другим случајевима предвиђеним законом и Статутом.

Орган Општине надлежан за припрему прописа и другог акта из става 1. овог члана, односно радно тело скупштине Општине образовано за његову припрему, дужно је да поред обавештења из члана 4. ове одлуке објављује и информације и податке, односно повезана документа од значаја за припрему прописа и другог акта из става 1. овог члана, ако је то предвиђено овом одлуком.

Обавештење са информацијама и подацима, односно документацијом из става 2. овог члана, објављује се у року од 5 дана од дана почетка израде прописа и другог акта из става 1. овог члана.

**Организовање и спровођење обавезне јавне расправе**

Члан 7.

Обавезну јавну расправу организује и спроводи председник Скупштине општине, на начин и у време које предложи орган, односно радно тело скупштине надлежно за утврђивање, односно за припрему нацрта акта.

Обавезна јавна расправа спроводи се на начин и по поступку прописаном овом одлуком за јавну расправу о нацрту општег акта, ако овом одлуком није другачије предвиђено.

1. ***Јавна расправа у поступку припреме Статута***

**Јавна расправа о нацрту статута, односно одлуке о промени статута**

Члан 8.

У поступку доношења новог или промене постојећег Статута, јавна расправа се спроводи о нацрту Статута, односно нацрту одлуке о промени Статута.

Радно тело Скупштине општине, надлежно за припрему нацрта Статута, односно нацрта одлуке о промени Статута, дужно је да уз обавештење из члана 4. ове одлуке објави и основне информације о планираним решењима која ће бити предложена.

**Када се не мора спровести јавна расправа**

Члан 9.

Ако се промена Статута предлаже само ради усклађивања са законом које се врши путем преузимања прецизних законских решења, скупштина Општине може актом о приступању промени Статута одлучити да се јавна расправа не спроведе, ако законом није другачије предвиђено.

1. ***Јавна расправа у поступку припреме буџета***

**Када се спроводи јавна расправа**

Члан 10.

У поступку припреме буџета, јавна расправа се спроводи о нацрту одлуке о буџету.

**Консултације у поступку припреме буџета које претходе јавној расправи**

Члан 11.

У припреми за израду предлога финансијског плана, директни корисник буџета може одлучити да о предлозима расхода и издатака из своје надлежности, а нарочито о предлозима идеја за капиталне пројекте, консултује грађане и друге заинтересоване стране и циљне групе путем јавне анкете, односно другог облика консултовања.

Приликом утврђивања предлога расхода и издатака за укључивање у предлог финансијског плана, а нарочито предлога капиталних пројеката, директни корисник буџета, води рачуна о предлозима и сугестијама добијеним током консултација уколико су претходно спроведене у складу са ставом 1 овог члана и информације о резултатима консултација доставља уз образложење предлога финансијског плана органу надлежном за финансије.

**Јавна расправа о нацрту одлуке о буџету**

Члан 12.

Позив за јавну расправу о нацрту одлуке о буџету начелник Општинске управе, мора објавити најмање 15 дана пре дана одржавања јавне расправе, а може и у краћем року, у изузетним случајевима, ако то захтева хитност разматрања нацрта.

Уз позив за спровођење јавне расправе о нацрту одлуке о буџету, поред образложеног нацрта плана објављују се и информације о резултатима консултација уколико су претходно спроведене у складу са чланом 11. ове одлуке.

Јавна расправа о нацрту одлуке о буџету обавезно укључује и представљање и разматрање инвестиционог дела буџета, односно капиталних пројеката, расхода и издатака.

Приликом утврђивања предлога расхода и издатака за укључивање у буџет, а нарочито предлога капиталних пројеката, oрган надлежан за утврђивање предлога одлуке о буџету, води рачуна о предлозима и сугестијама добијеним током јавне расправе.

1. ***Јавна расправа у поступку припреме Плана развоја и докумената јавних политика Општине***

**Када се спроводи јавна расправа**

Члан 13.

Јавна расправа се спроводи у поступку припреме:

1. Плана развоја Општине
2. Документа јавне политике (стратегија, програм, концепт политике и акциони план).

**Јавна расправа у припреми Плана развоја**

Члан 14.

Јавна расправа у припреми Плана развоја Општине спроводи се по поступку прописаном посебном одлуком скупштине општине којом се ближе одређује садржина и поступак доношења Плана развоја у складу са прописом Владе РС којим се утврђују обавезни елементи плана развоја.

**Објављивање отпочињања рада на документу јавне политике**

Члан 15.

Орган надлежан за припрему документа јавне политике је дужан да на интернет презентацији Општине, односно на други примерен начин, обавести јавност да је отпочео рад на припреми документа јавне политике који доноси скупштина, у року од 7 радних дана од дана почетка израде тог документа.

**Консултације у припреми докумената јавне политике**

Члан 16.

Орган надлежан за припрему документа јавне политике је дужан да омогући учешће свих заинтересованих страна и циљних група у процесу консултација које спроводи током израде документа јавних политика, тј. током спровођења ex-ante анализе ефеката, користећи примерену технику консултација (фокус група, округли сто, полуструктурирани интервју, панел, анкета, прикупљање писаних коментара), у складу са законом који уређује плански систем и подзаконским актом којим се уређује управљање јавним политикама (у даљем тексту: Уредба).

Орган из става 1 овог члана информише учеснике консултација о резултатима спроведених консултација, а посебно о разлозима због којих одређене сугестије нису прихваћене и дужан је да информације о резултатима консултација спроведених у свим фазама израде документа јавне политике објави на интернет презентацији општине најкасније у року од 15 дана од дана завршетка консултација.

Информација о резултатима спроведених консултација обухвата нарочито: податке о консултованим странама, обиму и методима консултација, питањима о којима се расправљало током консултација, затим примедбама, сугестијама и коментарима који су узети у разматрање и онима који нису уважени, као и о разлозима за њихово неприхватање.

Орган из става 1. овог члана може, имајући у виду резултате консултација које спроводи током израде документа јавних политика, донети одлуку да у радну групу за израду тог документа укључи репрезентативне представнике заинтересованих страна и циљних група.

,

**Јавна расправа у припреми докумената јавне политике**

Члан 17.

Председник Скупштине је дужан да пре подношења скупштини Општине на разматрање и усвајање документа јавне политике, организује и спроведе јавну расправу о документу јавне политике, осим у случајевима одређеним Уредбом.

Поступак јавне расправе започиње објављивањем јавног позива за учешће у јавној расправи са програмом јавне расправе, на интернет презентацији општине.

Јавни позив обавезно садржи:

1) податке о предлагачу и доносиоцу (назив и седиште);

2) назив документа јавне политике који је предмет јавне расправе;

3) област планирања и спровођења јавних политка;

4) информације о образовању и саставу радне групе која је припремила предлог документа јавне политике.

Програм јавне расправе обавезно садржи:

1) предлог документа јавне политике који је предмет јавне расправе;

2) рок за спровођење јавне расправе;

3) важне информације о активностима које се планирају у оквиру јавне расправе (одржавање округлих столова, трибина, адресу и време њиховог одржавања и др.);

4) информације о начину достављања предлога, сугестија, иницијатива и коментара;

5) друге податке значајне за спровођење јавне расправе.

Јавна расправа траје најмање 15 дана, а рок за достављање иницијатива, предлога, сугестија и коментара у писаном или електронском облику износи најмање 10 дана од дана објављивања јавног позива.

Уз јавни позив за спровођење јавне расправе о документу јавне политике, обавезно се објављује и информација о резултатима консултација из члана 16. ове одлуке спроведених до почетка јавне расправе.

Уз предлог документа јавне политике који је предмет јавне расправе, прилаже се и извештај о спроведеној анализи ефеката, у смислу Уредбе и закона који уређује плански систем.

**Извештај о спроведеној јавној расправи о документу јавне политике**

Члан 18.

Секретаријат Скупштине општине је дужан да извештај о спроведеној јавној расправи објави на интернет презентацији општине, најраније седмог радног дана, а најкасније 24 часа пре подношења скупштини на разматрање и усвајање документа јавне политике.

Извештај из става 1. овог члана, нарочито садржи податке о:

- времену и месту одржавања јавне расправе;

- заступљености јавног сектора, невладиног сектора и привреде;

- датим сугестијама у погледу дефинисања посебних циљева и мера за постизање тих циљева, као и избора институција надлежних за њихово спровођење и формулисања показатеља учинка јавних политика, односно мера;

- начину на који су сугестије уграђене у предлог документа јавне политике и ако нису, из којих разлога то није учињено.

Извештај о спроведеној јавној расправи прилаже се уз предлог документа јавне политике који се подноси скупштини на усвајање.

**Ажурирање и објављивање предлога документа јавне политике**

Члан 19.

Општинско веће је дужно да по окончању јавне расправе ажурира предлог документa јавне политике и налазе спроведене анализе ефеката у складу са резултатима те расправе и да ажурирану верзију тог документа објави на интерент презентацији општине, најкасније најраније седмог радног дана, а најкасније 24 часа, пре подношења документа скупштини на разматрање и усвајање.

1. ***Јавна расправа у поступку утврђивања стопа изворних прихода***

**Када се спроводи јавна расправа**

Члан 20.

У поступку утврђивања стопа изворних прихода, јавна расправа се организује о нацртима:

* одлука којима се утврђују стопе изворних прихода,
* одлука којима се уређују начин и мерила за одређивање висине локалних такса и накнада.

Јавна расправа може се, на образложени предлог органа надлежног за припрему и утврђивање нацрта, спроводити истовремено о свим одлукама из става 1. овог члана.

На образложени предлог органа из става 2. овог члана, јавна расправа изузетно се може спроводити истовремено са нацртом одлуке о буџету.

1. ***Јавна расправа у поступку припреме просторних и урбанистичких планова***

**Јавна расправа о нацрту одлуке о изради плана**

Члан 21.

У поступку припреме просторних и урбанистичких планова из надлежности Општине, јавна расправа се спроводи о нацрту одлуке о изради плана.

Уз јавни позив за спровођење јавне расправе, поред образложеног нацрта одлуке о изради плана који садржи све елементе прописане законом и другим прописом којим се уређује поступак израде и доношења планског документа, објављује се и мишљење органа надлежног за заштиту животне средине о потреби израде стратешке процене утицаја на животну средину.

**Учешће јавности после доношења одлуке о изради планског документа**

Члан 22.

Учешће јавности у току раног јавног увида, јавног увида у нацрт плана и јавне презентације плана, остварује су по одредбама закона и другог прописа којим се уређује поступак израде и доношења просторног и урбанистичког плана.

1. **ФАКУЛТАТИВНА ЈАВНА РАСПРАВА**

**Када се спроводи факултативна јавна расправа**

Члан 23.

Јавна расправа може се спровести у поступку доношења других општих аката из надлежности Скупштине општине, на основу захтева предлагача општег акта, једне трећине одборника или предлога 100 грађана.

Захтев, односно предлог из става 1. овог члана подноси се у писаном облику и мора бити образложен.

Захтев, односно предлог садржи: назив акта за који се јавна расправа захтева, односно предлаже, предлог круга учесника у јавној расправи са назначењем учесника којима се посебан позив доставља, назначење времена и начина одржавања јавне расправе и друге податке значајне за одржавање предметне јавне расправе.

Предлог грађана за спровођење јавне расправе је пуноважан ако га својим потписима подржи најмање 100 грађана са бирачким правом на територији Општине.

Прикупљање потписа грађана за спровођење јавне расправе из става 4. овог члана, спроводи се у складу са прописима који уређују грађанску иницијативу.

**Одлучивање о оправданости захтева, односно предлога за**

**спровођење факултативне јавне расправе**

Члан 24.

Радно тело скупштине Општине у чијем су делокругу питања која се уређују општим актом, одлучује по примљеном захтеву, односно предлогу грађана из члана 24. ове одлуке, у року од 15 дана од дана достављања предлога.

Приликом одлучивања о оправданости захтева, односно предлога за спровођење јавне расправе, надлежно радно тело нарочито цени да ли се актом у целини на нов начин уређују односи у одређеној области, односно да ли се њиме битно мењају постојећа решења или статус и права грађана.

Уколико надлежно радно тело прихвати захтев, односно предлог из става 1. овог члана, Општинско веће је дужно да организује јавну расправу, по правилу, на начин и у време које је у тим поднесцима предложено.

1. **ОРГАНИЗОВАЊЕ И СПРОВОЂЕЊЕ ЈАВНЕ РАСПРАВЕО НАЦРТУ ОПШТЕГ АКТА**

**Орган надлежан за организовање јавне расправе**

Члан 25.

Председник Скупштине општине организује јавну расправу, одређује рок за спровођење, начин спровођења, место и време спровођења јавне расправе.

**Покретање поступка јавне расправе**

Члан 26.

Председник Скупштине општине упућује јавни позив грађанима, удружењима, стручној и осталој јавности, за учешће у јавној расправи.

Председник Скупштине општине може доставити посебан позив за учешће на јавној расправи одређеним појединцима, представницима органа, организацијама и удружењима за које сматра да су заинтересовани за акт који се разматра.

Јавни позив за учешће на јавној расправи, објављује се на интернет презентацији Општине и на други погодан начин.

Председник Скупштине општине је обавезан да о одржавању јавне расправе писаним путем, путем СМС-а, путем електронске поште или на други начин

обавести председника Општине, Одборнике Скупштине општине и чланове Општинског већа.

Уз јавни позив обавезно се објављује програм спровођења јавне расправе, као и нацрт акта који је предмет јавне расправе са образложењем и прилозима.

Од дана објављивања јавног позива до дана почетка одржавања јавне расправе на може проћи мање од пет дана, осим изузетно, ако то захтева хитност разматрања предмета јавне расправе, што се ближе одређује актом о коме се спроводи јавна расправа.

**Садржина програма јавне расправе**

Члан 27.

Програм јавне расправе обавезно садржи:

* рок за спровођење јавне расправе,
* податке о лицима задуженим за давање информација и објашњења учесницима јавне расправе о предложеним решењима, а нарочито информација о проблему који треба да се реши тим прописом, односно о стању у области за коју се пропис доноси,
* информације о активностима које се планирају (одржавање округлих столова, трибина, презентација и слично, време и адреса њиховог одржавања), као и о лицу задуженом за управљање тим активностима,
* рок и адресу за достављања предлога и сугестија у писаној и електронској форми и
* друге податке значајне за спровођење јавне расправе.

Програм јавне расправе утврђује председник Скупштине општине на предлог органа надлежног за припрему општег акта који је предмет јавне расправе.

**Обавештавање јавности у току јавне расправе**

Члан 28.

Орган надлежан за припрему општег акта који је предмет јавне расправе, дужан је да у току трајања јавне расправе на интернет презентацији Општине објављује све коментаре, предлоге и сугестије дате на јавној расправи.

**Извештај о спроведеној јавној расправи**

Члан 29.

О спроведеној јавној расправи сачињава се извештај који садржи податке о:

* месту и времену одржане јавне расправе,
* активностима које су спроведене током јавне расправе (округли столови, трибине, презентације и слично),
* овлашћеним представницима органа Општине који су учествовали на јавној расправи,
* броју и структури учесника у јавној расправи,
* броју и структури достављених предлога, сугестија, коментара,
* предлозима који су прихваћени и предлозима који нису, са образложењем разлога због којих нису прихваћени.

Извештај из става 1. oвог члана објављује се на интернет презентацији Општине и на други погодан начин, у року од 5 дана од дана окончања јавне расправе.

**Утврђивање предлога акта после споведене расправе**

Члан 30.

Орган надлежан за утврђивање предлога акта о којем је спроведена јавна расправа, дужан је да приликом утврђивања предлога акта води рачуна о сугестијама и предлозима датим у јавној расправи.

Орган надлежан за утврђивање предлога акта о којем је спроведена јавна расправа, дужан је да извештај о спроведеној јавној расправи приложи уз предлог акта који се подноси доносиоцу акта на усвајање.

1. **ПРЕЛАЗНЕ И ЗАВРШНЕ ОДРЕДБЕ**

**Примена одлуке на започете јавне расправе**

Члан 31.

Поступак јавне расправе започет у складу са прописима који су били на снази пре ступања на снагу ове одлуке, наставиће се по одредбама ове одлуке.

**Престанак важења ранијег прописа**

Члан 32.

Даном ступања на снагу ове одлуке престаје да важи Правилник о поступку и начину спровођења јавне расправе у поступку припрема одлука и других аката („Сл.лист општине Врњачка Бања“, број 13/18).

**Одложена примена појединих одредаба**

Члан 33.

Одредбе ове одлуке које се односе на јавну расправу у поступку припреме докумената јавне политике (чл. 16-20), примењиваће се приликом првих измена и допуна тих докумената.

**Ступање на снагу**

Члан 34.

Ова одлука ступа на снагу осмог дана од дана објављивања у „Службеном листу општине Врњачка Бања“, а примењиваће се од 1.1.2021.године.

**О б р а з л о ж е њ е**

**I.ОСНОВНЕ ОДРЕДБЕ** (чл. 1 – 5)

У овом делу предлога одлуке налазе се одредбе које се односе на све врсте и облике јавних расправа које се организују и спроводе у припреми прописа и других аката из надлежности јлс.

У члану 1. дефинисан је предмет одлуке у складу са овлашћењем датим статутом јлс.

У члану 2. прецизиран је појам јавне расправе и предвиђени су основни облици организовања јавне расправе. Решење према којем се у оквиру сваке јавне расправе обавезно организују одговарајући облици усмене јавне расправе (округли столови, трибине, панели и други облици усмене расправе) и достављање предлога, сугестија и мишљења у писаној или електронској форми, предложено је са циљем да се омогући учешће што већег броја заинтересованих лица у јавној расправи.

У члану 3. одређено је минимално време трајања јавне расправе у складу са моделом статута, а свака јлс може га другачије одредити у складу са својим потребама и локалним приликама.

Одредбе члана 4. предлога засноване су првенствено на Закону о локалној самоуправи (став 1. овог члана), а затим су допуњене одговарајућим обавезама које произлазе из других закона и подзаконских аката (Закон о планском систему, Закон о планирању и изградњи, Закон о буџетском систему).

Чланом 5. дефинисане су две врсте јавних расправа - обавезна и факултативна, одређене по два критеријума: према врсти аката о којима се спроводе и према степену обавезности њиховог спровођења. Обе врсте разрађене су даљим одредбама овог предлога.

**II. ОБАВЕЗНА ЈАВНА РАСПРАВА** (чл. 6. – 22.)

Ова глава предлога посвећена је обавезним јавним расправама – одређени су акти о којима се јавна расправа обавезно спроводи (аутоматски, сваки пут када се припрема акт одређен овом одлуком у складу са статутом), као и посебна правила за организовање и спровођење обавезне јавне расправе која треба да изразе одређене специфичности ове јавне расправе у односу на јавне расправе које се организују у припреми других општих аката из надлежности скупштине јлс. Важно је истаћи да се ове јавне расправе спроводе по општим правилима, заједничким за све јавне расправе, осим у делу који је управо овим одредбама, уређен посебним правилима, специфичним за сваки од аката у чијој припреми се обавезно спроводи јавна расправа.

**Јавна расправа у поступку припреме статута** уређена је чл. 8-10 овог предлога. Насупрот општем правилу да се у овом поступку обавезно организује јавна расправа, овим предлогом је предвиђена могућност да скупштина одлучи да се та расправа не организује. Овај изузетак може се применити ако су испуњена два услова: да се промене предлажу искључиво ради усаглашавања са законом (када то усаглашавање не оставља могућност другачијег или ближег уређивања одређеног питања) и да законом није другачије предвиђено.

**Јавна расправа у поступку припреме буџета** уређена је чл. 11-13 овог предлога. Да би се створиле претпоставке да се јавност благовремено информише и укључи у поступак припреме буџета у целини, а посебно у делу који се односи на планирање инвестиција (капитални пројекти) и пре јавне расправе, чланом 12. је предвиђена могућност спровођења консултација већ и у ранијој фази припреме одлуке о буџету, односно у процесу припреме за израду предлога финансијских планова буџетских корисика. У вези са тим, чланом 13. предвиђено је да резултати спроведених консултација треба да буду сажети као прилог образложења нацрта одлуке о буџету уз позив за спровођење јавне расправе (мисли се на информације о прихваћеним предлозима и на појашњења за предлоге из процеса консултација који нису укључени у нацрт одлуке о буџету). Шире посматрано процес консултација може да се спроводи и од почетка календарске године, али свакако треба да буде организован благовремено до фактичког почетка израде предлога финансијских планова од стране буџетских корисника у трећем кварталу. Акценат је стављен на консултовање о предлозима идеја за капиталне пројекте посебно стога што Закон о локалној самоуправи обавезност јавне расправе о буџету повезује са делом планирања инвестиција, те је и консултације које претходе јавној расправи пожељно усмерити на инвестициони део буџета, односно на све капиталне пројекте од значаја за локалну заједницу (без обзира на њихову вредност).

Предлогом одлуке је предвиђена обавезна **јавна расправа у поступку припреме одређених планских докумената:** Плана развоја јлс и докумената јавне политике (стратегија, програма, концепта пројекта и акционог плана). Међутим, поступак јавне расправе о овим документима није могуће у овом моменту у потпуности уредити, будући да одговарајући подзаконски прописи (на чије доношење Владу обавезује Закон о планском систему) нису донети. Због тога, овај предлог не садржи одредбе о спровођењу јавне расправе у поступку доношења Плана развоја ЈЛС, а решења везана за уређивање јавне расправе у поступку доношења докумената јавних политика заснована су на одредбама Уредбе о методологији управљања јавним политикама, анализи ефеката јавних политика и прописа и садржају појединачних докумената јавних политика. Значајну новину представља обавеза органа надлежног за припрему документа јавне политике да у свим фазама припреме плана консултује заинтересоване стране и циљне групе о предложеним решењима и да информације о резултатима консултација објављује на интернет презентацији општине у року од 15 дана од дана завршетка консултација. Информација о резултатима консултација спроведених до почетка јавне расправе, обавезно се објављује и уз позив за спровођење јавне расправе о документу јавне политике.

**Јавна расправа о нацртима одлука којима се утврђују стопе изворних прихода** одвија се начин и по поступку који је предвиђен за јавну расправу о нацрту општег акта, дакле по општим правилима утврђеним овим предлогом. Из разлога целисходности и економичности, предвиђена је и могућност да се јавна расправа о овим нацртима споводи истовремено, односно да се спроводи заједно са расправом о нацрту одлуке о буџету, будући да се ове одлуке доносе, односно мењају у поступку утврђивања буџета. Могућност да се јавна расправа о овим одлукама спроводи истовремено са јавном расправом о нацрту одлуке о буџету, треба користити само изузетно, када конкретне околности то оправдавају, будући да се ради о веома значајним одлукама које захтевају пуну пажњу јавности за сваку од тих одлука.

**Доношење просторног, односно урбанистичких планова** увек је изазивало велику пажњу јавности. Управо због тога, учешће јавности у поступку њихове припреме обезбеђено је самим Законом о планирању и изградњи, а прецизирано је Правилником о садржини, начину и поступку израде докумената просторног и урбанистичког планирања. Сагласно овим прописима, учешће јавности остварује се у разним фазама припреме планских докумената: пре утврђивања нацрта - путем раног јавног увида у планска решења, као и после утврђивања нацрта - путем излагања нацрта плана на јавни увид, затим организовањем јавних презентација нацрта плана и организовањем јавних седница комисије за планове. Имајући изложено у виду, предлогом одлуке је предвиђено да се јавна расправа у поступку припреме ових планских докумената, спроводи на самом почетку припреме плана, односно о нацрту одлуке о изради плана. У том поступку, предвиђена је обавеза да се уз позив за спровођење јавне расправе, поред образложеног нацрта одлуке,објави и мишљење надлежног органа о потреби израде стратешке процене утицаја плана на животну средину.

**III. ФАКУЛТАТИВНА ЈАВНА РАСПРАВА (чл. 23. и 24.)**

Осим обавезне јавне расправе, овим предлогом је предвиђена могућност да се у поступку доношења и других општих аката споведе јавна расправа уколико то захтева предлагач акта или једна трећина одборника, односно предложи најмање 100 грађана са бирачким правом на територији општине. У овом последњем случају, предлог се подноси по прописима који уређују грађанску иницијативу. Међутим подношење предлога грађана не ствара аутоматски обавезу организовања и спровођења јавне расправе, већ њихову оправданост претходно оцењује надлежно радно тело скупштине општине (члан 25. модела). Овим прдлогом су дате одређене смернице радном телу за одлучивање, полазећи од претпоставке да је захтев, односно предлог оправдан ако се ради о новом акту који на нов начин уређује односе у одређеној области, односно о акту који битно мења постојећа решења или статус и права грађана.

**IV. ОРГАНИЗОВАЊЕ И СПРОВОЂЕЊЕ ЈАВНЕ РАСПРАВЕ О НАЦРТУ ОПШТЕГ АКТА (чл. 25-30)**

Овој део предлога садржи општа правила за организовање и сповођење свих јавних расправа.

Председник Скупштине општине, као орган надлежан за организовање и спровођење јавне расправе, одређује рок за спровођење, начин, место и време спровођења јавне расправе и покреће поступак јавне расправе објављивањем јавног позива. Уз јавни позив обавезно се објављује програм спровођења, као и нацрт акта са образложењем и одговарајућим прилозима. Значајно је прописивање обавезе објављивања јавног позива најмање пет дана пре дана одређеног за одржавање јавне расправе, како би јавност могла да се упозна са садржином акта и евентуално се припреми за што квалитетније учешће у расправи.

Циљ прописивања обавезе објављивања свих коментара, предлога и сугестија у току трајања јавне расправе на интернет презентацији јлс је, са једне стране да се јавност упозна са тим предлозима, а са друге, да се избегне давање истих предлога од више учесника јавне расправе.

Предлогом је прецизно одређена садржина програма, као и садржина извештаја о спроведеној расправи. Важно је да тај извештај садржи све предлоге, сугестије и мишљења дата у току расправе, као и податке о томе да ли су и на који начин уграђене у предлог акта, а ако нису, из којих разлога то није учињено. Извештај се обавезно објављује на интернет презентацији јлс и на други погодан начин (у локалним новинама, на огласној табли, у просторијама месне заједнице и сл.), у року од 15 дана од дана окончања јавне расправе. Такође, извештај се прилаже уз предлог акта који се доставља скупштини на усвајање.

Крајњи циљ јавне расправе (учешће јавности у обликовању општег акта и подизање квалитета тог акта) остварује се кроз обавезу предлагача акта да приликом утврђивања предлога води рачуна о предлозима и сугестијама датим у јавној расправи.

1. **ПРЕЛАЗНЕ И ЗАВРШНЕ ОДРЕДБЕ (чл. 31-34)**

Прелазне и завршне одредбе Скупштина општине утврдила је у складу са својим потребама и фактичким стањем. Предлогом је у чл. 32. уређена примена ове одлуке на јавне расправе које су у току и престанак важења раније донете одлуке.

Одредбе чл. 33. предлога односе се на одложену примену одређених одредаба и ступање на снагу ове одлуке. Одложена примена предвиђена је за одредбе које се односе на јавну расправу у поступку припреме докумената јавних политика – рокови за њихову примену усклађени су са Статутом.

Обрадио: НАЧЕЛНИК ОПШТИНСКЕ УПРАВЕ

Саша Радисављевић ОПШТИНЕ ВРЊАЧКА БАЊА

Секретар СО Славиша Пауновић